钦定古今图书集成/明伦汇编/官常典/第123卷 > 《咏鲁壁》孔贞栋
## 钦定古今图书集成/明伦汇编/官常典/第123卷 > 《咏鲁壁》孔贞栋

蝌蚪出从古壁中，至今大地书文同。秦人遗下《六经》
火，三月咸阳焰尚红。

《辍耕录》：孔某者，皇庆癸丑间为江浙省掾史。身躯短
小，仅与堂上公案相等。凡呈署牍文，必用低凳阁足，
令高脱欢。丞相以其先圣子孙，而且才学优长，甚礼
遇之。时有诏许文正公从祀夫子庙庭。公之子参知
政事，恶孔风度不雅，因小过叱之退。丞相曰：“他祖公
容得参政父亲坐，参政反不容他一个子孙立耶？”许
大惭。

《阙里志》：徽宗政和四年，命后苑作制造御前生活所
造牌，御书曰“大成殿，颁降本庙。”从四十七代孙文林
郎舒州司户曹事若谷之请也。又太学、辟雍、先圣殿
皆御书。又袭封衍圣公奏朝廷稽考三代，制礼作乐，
乞颁降大乐，许内族人及县学生咸使肄习，并乞降
礼器，以备释奠及家祭使用。至六年五月，差四十七
代孙宣教郎若谷押赐堂上正声大乐一副、礼器一
副。

孔庭《纂要》：“金贞祐二年正月二十四日，元兵犯本庙，
殿堂应廊灰烬什伍，植桧三株，亦遭厄数。适有四十
九世孙学正瑭洎族人避于其间，俄有五色云覆其
上，云中群鹤翔鸣，良久而去，田夫野老无不见之。”
《西安县志》：“思鲁阁在县东孔氏家庙后，下奉夫子及
元官夫人木像，长可三尺许。盖自端友孔公随高宗
南”渡时抱负以来者，吾郡人士得以岁时瞻仰，亦有
生之大幸也。

承泽堂在孔圣家庙西，子孙祭毕燕享之所。

《燕翼贻谋录》：先圣后嗣，自先圣封文宣王而袭爵者
称文宣公。文宣，谥号也，谥号非子孙所可袭。仁宗至
和二年三月，用太常博士祖无择议，改为衍圣公，盖
取袭封之义。

《曲阜县志》论曰：“孔氏免粮之典，历朝以来开载简牒
矣。迨我皇明体念至圣，乃于宗嫡族众所种额外田
地，亦量为蠲免，版籍之内，类可考稽。夫有身有庸，有
田有赋，三代定制。孔氏不惟复其身，且并复其赋，周泽至渥矣。为圣人后者，可无水木之思欤。